  Анжелика Тихонова корреспондент 8-тӥ толсуре Ижкарысь Суредаськон искусствоосъя музейын Вячеслав Михайловлэн (Гиргорей Слави) «Тол эзь» адӟытонэз  усьтӥськиз. Отчы суредасьлэн 70 пала ужъёсыз пыризы. Иворъёсъя «Удмуртия» агентстволы со сярысь вераз музейысь искусствовед, валтӥсь методист Елена Стерхова. Вячеслав Михайлов нылпиослы «Кизили» журналын ужа но Ижкарысь лулчеберетъя но эстетикая 98 номеро лицейын дышетэ. Адӟытон солэн котырес лыдпусэзлы, 65 арес тырмонэзлы, сӥземын но кылем даурысь 80-тӥ аръёсысен кутскыса быдэстэм ужъёссэ огазея. «Возьматэмын живопись но, графика но. Живопись пӧртэм жанръёсъя, со тематической суред но, портрет но, пейзаж но, натюрморт но. Адӟытон суредасьлэн 65 арес котырес лыдпусэзлы сӥземын, со суредасьлэсь азинскон сюрессэ возьматэ. Суредась туж тодмо луэ. Со Удмурт Элькунысь искусство удысын дано ужась, али тани Удмуртиысь калык суредась ним басьтӥз, «Ижкар» творческой огазеяськонлэн ёзчиез луэ», — вераз Елена Стерхова. Адӟытонын живопись амалэн гожтэм суредъёсыз сяна, «Иднакар» поэмая но «Кылдысинлэн даурез» йӧскалык эпосъя иллюстрациосыз возьматэмын. «Адӟытон отчы ӧжытэзтэк вань ужъёсыз пыремен тунсыко луэ. Со суредасьлэн ас бичетысьтыз ужъёсыз но, суредаськон искусствоосъя музейлэн бичетысьтыз но. Вячеслав Ильич туж аспӧртэмлыко, висъяськись суредась. Солэн ужъёсыз мукет суредасьёслэн ужъёссылы уг кельшо, солэн аслаз киыз, ас висъяськытӥсез вань», — пусйиз искусствовед. Вячеслав Михайловез 2009-тӥ арын гожтэм «Ошмес» суредэзъя тодмало. «Суред удмуртъёслэсь айшонзэс син азе пуксьытэ», — вераз Стерхова. Адӟытон «Тол эзь» нимаське. Ӟуч сямен вераса, «зимнее пространство». «Тунсыко, со кык кылъёсты огазеяса «толэзь» кыл пӧрме. Сыӵе тӥни кылъёсын шудон. Толэзьлэн, нылкышно утетлэн образэз, суредасьлэн ужъёсаз туж ӵем пумиськылэ. Со вакытэ ик али тол, Выль ар вуэ...», — адӟытонлэн нимызлэсь пуштроссэ усьтӥз Елена Стерхова. Вячеслав Михайловлэн суредэз Вячеслав Михайловлэн адӟытонэз 31-тӥ толшорозь ужалоз. Тегъёс: Лулчеберет Ижкар Удмуртия искусство адӟытон  